钦定古今图书集成/明伦汇编/官常典/第642卷 > 隽不疑
## 钦定古今图书集成/明伦汇编/官常典/第642卷 > 隽不疑

按《汉书》本传，“不疑，字曼倩，渤海人也。治《春秋》，为郡文
学，进退必以礼，名闻州郡。武帝末，郡国盗贼群起，暴
胜之为直指使者，衣绣衣，持斧逐捕盗贼，督课郡国。
东至海，以军兴，诛不从命者，威振州郡。胜之素闻不
疑贤，至渤海，遣吏请与相见。不疑冠进贤冠，带櫑具
剑，佩环玦，褒衣博带，盛服至门上谒。门下欲使解剑”，
不疑曰：“剑者，君子武备，所以卫身，不可解。请退。”吏白
胜之。胜之开阁延请，望见不疑容貌尊严，衣冠甚伟。
胜之躧履起迎，登堂坐定，不疑据地曰：“窃伏海滨，闻
暴公子威名旧矣，今乃承颜接辞。凡为吏，太刚则折，
太柔则废，威行施之以恩，然后树功扬名，永终天禄。”
胜之知不疑非庸人，敬纳其戒，深接以礼意，问当世
所施行，门下诸从事皆州郡选吏，侧听不疑，莫不惊
骇，至昏夜罢去。胜之遂表荐不疑，征诣公车，拜为青
州刺史。